Коромжулук
Коромжулук – тереңдиктен кен казып алып жатканда, казууга мүмкүн болбогон баланстык запастын бир бөлүгү. Өз ичинен жалпы шахталык (жалпы рудниктик, жалпы карьердик, жалпы кен издөөчүлүк) жана эксплуатациялык Коромжулукка бөлүнөт. Жалпы шахталыкка целиктер, капиталдык казмалардын айланасы, скважиналар, шахта талаасынын ортосундагы барьердик целиктер, техникалык жана чарбалык курулуштардын, коммуникациялардын, суу сактагычтардын, коруктардын асты, суулуу ойдуңдар кирет. Эксплуатациялык Коромжулук массив ичиндеги (казылган аянттардагы, кен кабатынын таманы менен жабуусундагы целиктер, кендин ичкерип, жукарып кеткен бөлүгү, өрт чыккан, суу каптаган, ураган жерлер, тектоникалык жаракалар) жана массивден тышкары (жанаша жаткан тектер менен бирге казылган аралашмалар, урап түшкөн, кулаган, суу кирген, кенди жүктөп түшүргөн, жыйган, сорттогон кездеги жоготуулар, транспорттук Коромжулук) түрлөрдөн турат. Коромжулук салмагы жана проценттик саны боюнча аныкталат. Жалпы шахталык Коромжулук жалпы баланстык запаска, эксплуатациялык Коромжулук Коромжулуктун баланстык запаска болгон катышы боюнча эсептелет. Көп компоненттүү кен таштарда өнөр-жайылык мааниси бар элементтердин ар бири өз алдынча эсепке алынат. Коромжулук атайын өлчөөлөр же маркшейдерлик план боюнча эсептелет. 
Терминдер жана түшүнүктөр

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9